Bijoux Kabongo Ilunga kom til Danmark fra Zambia i 2008 med sin familie, og nu vender hun så tilbage for en stund for at hjælpe med at løse de udfordringer, der kan være i en flygtningelejr. Det gør hun igennem den nystiftede organisation, Glorious Family Foundation, som hun har stiftet sammen med Leena Thybo Nielsen, som hun har kendt siden hun kom til Danmark. Bijoux oplevede på egen krop, hvordan det var at leve i fattigdom og, hvordan det var umuligt at få hjælp fra de forskellige organisationer, da hun var i flygtningelejren, selvom der kom mange donationer, som var beregnet til de personer, der havde brug for det. Men Bijoux oplevede, at pengene altid endte i de ”forkerte” hænder. - Derfor besluttede jeg, efter jeg kom til Danmark, at starte med at sende hjælp til Afrika. Helt specifikt til Zambia. Alle pengene, jeg sendte, kom fra min egen lomme, men det var ikke let at blive ved med at have råd til det, da jeg også skulle forsørge min familie, siger Bijoux Kabongo Ilunga. Men Bijoux giver ikke op så let. - For at få råd til fortsat at sende penge til Zambia begyndte jeg i 2011 at samle pantflasker, som jeg solgte for at sende penge ned til de udsatte familier. Det var både enker, forældreløse børn og unge og de mest udsatte familier i Senanga i Zambia.  - Vi køber selv ting for de penge, vi har samlet sammen. Så afleverer vi personligt tingene, så vi er sikre på, at de 539 børn på skolen ender med at modtage den hjælp, som er tiltænkt dem, siger Bijoux Kabongo Ilunga. Glorious Family Foundation I 2019 rejste Bijoux Kabongo Ilunga selv til Zambia og her kunne hun se, hvor stor forskel den indsats, hun lavede, gjorde dernede. Samtidig kunne hun se, at der var behov for endnu mere støtte med et stabilt økonomisk grundlag. Glorious Family Foundation arbejder målrettet med at hjælpe udsatte og forældreløse børn med skolegang i en lille landsby i Senanga, Zambia. Her arbejder organisationen nu på at få den eksisterende skole, Mgombeta Community, for forældreløse og sårbare børn istandsat.

Opsummering:
Tirsdag rejser Bijoux Kabongo Ilunga til Zambia for at hjælpe med at løse de problemer, som hun selv har oplevet, da hun var i flygtningelejr i landet.